Declanșatorul interesului pentru politica elvețiană și actorii săi este conferința pentru pace în Ucraina, care va avea loc în două săptămâni la Bürgenstock, unde Rusia nu a fost invitată.
„Elveția vă invită la balul sataniștilor”
„Elveția vă invită la balul sataniștilor. S-a plasat în fruntea demonilor. Acest război împotriva noastră este confortabil pentru ei”, se spune în deschiderea programului.
„Chiar și în adolescență, ea a participat la o competiție a cărei victorie a fost plătită cu bancnote mari”, a spus prezentatoarea Maria Butina (35 de ani), comentând o înregistrarea de arhivă din 1976, când Viola Amherd avea 14 ani și participa alături de colegii de școală la o emisiune-concurs.
„A trecut mai bine de jumătate de secol de atunci i nimic nu s-a schimbat”. Amherd este un „bancher negru” cu „inițiative de pace sângeroase”, spune fosta agentă secretă Butina, care acum găzduiește un program la Pervîi Kanal, cel mai popular post public rusesc. Au urmat 50 de minute în care șefa federală a fost desființată de cei 8 „experți” din studio fără niciun fel de dovadă.
„Burlăcița singuratică ce iubește luxul”
Politicianul din Valais este o „burlăciță singuratică ce iubește luxul”, „Dovada” în acest sens: ceasul Omega” de la încheietura mâinii lui Amherd, care costă în jur de 10.000 de euro.
„Amherd nu are cea mai atractivă înfățișare, ca femeile elvețiene în general”, spune un alt invitat din studio.
Într-o serie aleatorie de fapte și imagini scoase din context, Amherd este legată de scandaluri de corupție sau denunțată drept „ucigaș de copii” și „satanist” pentru că avocata a militat, la un moment dat, pentru dreptul la avort.
Summitul, „platformă a ipocriziei”
Nu doar președintele federal, ci și Bürgenstock, locul de desfășurare a conferinței de pace, sunt vizate de propaganda rusă. Summitul este o „platformă a ipocriziei”.
Până și victoria lui Nemo la Eurovision este, de asemenea, exploatată pentru a discredita în avans evenimentul din Elveția și organizatorii acestuia.
Departamentul de presă al Confederației Elvețiene nu a comentat atacul.
Peste 70 de șefi de stat și de guvern, al căror nume nu a fost anunțat oficial, participă la Summitul pentru Pace în Ucraina de la Bürgenstock. Au fost invitate peste 160 de delegații din întreaga lume, exceptând Rusia, țara care a lansat războiul de agresiune împotriva Ucrainei, în urmă cu peste doi ani.
Vladimir Putin (71 de ani), liderul de la Kremlin, a criticat și a respins în avans Summitul planificat ca mijloc de a exercita presiuni împotriva Rusiei pentru pace în Ucraina.
Totuși, în Consiliul Federal elvețian se fac eforturi pentru a aduce Rusia la conferință. Mai mulți membri lucrează pentru a trimite rușilor o invitație oficială.
Președintele Volodimir Zelenski se așteaptă ca participanții să elaboreze un plan de acțiune pentru pacea în Ucraina. Liderul american Joe Biden este așteptat să sosească în Elveția. Consiliul Federal a trimis invitații în India, Arabia Saudită sau China.
Reuniunea se va desfăşura la un hotel de lux din Bürgenstock, ce oferă o panoramă idilică pe coasta unui deal, la 450 de metri deasupra Lacului celor Patru Cantoane, în apropierea oraşului Lucerna.